په شارلټ ښار کې د ریپبلکن قامي کنونشن تیارۍ روانې دي
په خپله رسمي وینا یا تقریر کې به صدر ټرمپ د خپلې کورنۍ او بهرنۍ تګلارې اهم ټکي بیان کړي. دغه تقریر یا وینا به صدر ټرمپ د سپینې ماڼۍ څخه وکړي.
شارلټ — د امریکې د نوي ولسمشر ټاکلو لپاره د نومبر په میاشت کې انتخابات کیدونکي دي او د دغه ولسمشریزو ټاکنو لپاره د خپل امیدوار يا کاندید وړاندې کولو لپاره د ریپبلیکن پارټۍ یا جمهوریپال ګوند غونډه د اګسټ په ۲۴ پیلیږي او تر ۲۷ نیټه به دوام مومي. د ریپبلکن ګوند یو شمېر مشران به د دوشنبې یا ګل په ورځ د نارت کارولینا ریاست شارلټ ښار کې په کنوینشن کې په فزیکي توګه ګډون وکړي خو د کنوینشن ډیری برخې به د انټرنټ له لارې یا ورچول وي. د دغه کنوینشن په لومړۍ ورځ یعني د اګسټ په ۲۴مه د ریپلکن ګوند شاوخوا ۳۳۶ استازي به په شارلټ ښار کې راغونډیږي او د ولسمشرۍ څوکۍ لپاره به ډونلډ ټرمپ، سره د مرستیال صدر مایک پینس په رسمي ډول نوموي. د جمهوري ګوند یو چارواکي سي اېن اېن خبرې ادارې ته وییلي چې تمه ده صدر ټرمپ او مایک پینس دغې غونډې ته راشي. د سې شنبې یا نهې په ورځ، د اګسټ په ۲۵مه او د کنوینشن په دویمه ورځ تمه کیږي چې لومړۍ میرمن میلانیا ټرمپ او د ټرمپ مشر اولادونه به د سپینې ماڼۍ روز ګارډن څخه ویناوې وکړي. د ټرمپ زوم او لوړ پوړی سلاکار جیرډ کوشنر هم امکان لري خبرې وکړي. د چهار شنبې یا شورو په ورځ، د اګسټ په ۲۶ او د کنوینشن په دریمه ورځ به مرستیال ولسمشر مایک پینس د بالټیمور ښار د مک هنري فورټ څخه خپله وینا وړاندې کړي. د پنجشنبې یا زیارت په ورځ، د اګسټ په ۲۷مه نیټه او د کنوینشن په وروستۍ ورځ به د رپیلیکن پارټۍ نیشنل کنوینشن ته په خپله ولسمشر ټرمپ د گوند لخوا په رسمي توګه د نامزدګي قبولولو وینا وکړي. په خپله رسمي وینا یا تقریر کې به صدر ټرمپ د خپلې کورنۍ او بهرنۍ تګلارې اهم ټکي بیان کړي. دغه تقریر یا وینا به صدر ټرمپ د سپینې ماڼۍ څخه وکړي. په دغه شپه به د ولسشمر ټرمپ لور ایوانکا ټرمپ خپل پلار په هکله د معرفت وینا وکړي او د دې تر څنګ ګڼ شمیر نور مېلمانه هم دي چې ویناوې به کوي. په دغو میلمنو کې تمه کیږي چې د ملګرو ملتونو پخوانۍ سفیره نیکي هیلې، د ساوت کارولینا سینېټر ټم سکاټ، د ایووا سنیټر جان ارنسټ، د ریپبلکن پارټۍ مشر میچ مکونېل، د ټرمپ اولادونه او همداراز ځینې نور ځانګړي میلمانه به ویناوې کوي. د ۲۰۱۶ کال ریپبلکن کنوینشن غونډې کې شاوخوا ۲۴۰۰ ګډونوالو ګډون کړی وو خو سږ کال به د دغه کنوینشن ډیری برخه د کورونا وبا له کبله ورچول ترسره کیږي. د ډیموکراټیک ګوند کنوینشن هم چې د اګسټ پر ۱۷ نیټه پیل شوی وو او بیا پر ۲۰ مه نیټه پای ته ورسید زیاتره ګډونوال او ویناوې یې ورچول وشوې. منزه شهید جرمني کښې خپل ماسټري په سیاسې علومو کښې تر لاسه کړې او د کال ۲۰۱۵ راهسې د امریکا غږ ډیوه څانګې سره همکاره ده. منزه په ملټي ميډیا، راډیو او ټلویزیون کښې د شپږو کلونو اوږده تجربه لري. هغه د خبریالۍ ترڅنګ په سیاسي او ټولنیزو موضوعاتو لیکنې کوي. په ټوېټرې د منزه شهید سره رابطه کولی شئ: